ΕΛΕΓΚΤΙΚΟ ΣΥΝΕΔΡΙΟ - ΕΙΔΙΚΗ ΕΚΘΕΣΗ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ σχετικά με τη λειτουργία της κοινής οργάνωσης αγοράς στον τομέα του προβείου κρέατος

Ι

(Ανακοινώσεις)

(84/C 234/01)

(Παρατηρήσεις, άρθρο 206 α της συνθήκης ΕΟΚ)

Η έκθεση αυτή εγκρίθηκε από το Ελεγκτικό Συνέδριο κατά τη συνεδρίασή του της 19ης Ιουλίου 1984, σύμφωνα με το άρθρο 206 α της συνθήκης ΕΟΚ. Προηγουμένως, στις 10 Απριλίου 1984, είχε αποσταλεί για διατύπωση παρατηρήσεων στην Επιτροπή, οι απαντήσεις της οποίας επισυνάπτονται.

ΠΕΡΙΕΧΟΜΕΝΑ // Παράγραφοι // Σελίδες

1. Στόχοι του καθεστώτος που ισχύει στον τομέα του πρόβειου κρέατος // 1.1 // 2

2. Στόχοι της παρούσας έρευνας // 2.1 // 2

3. Παραγωγή και κατανάλωση προβείου κρέατος // 3.1-3.6 // 2

4. Κυριότερα στοιχεία του συστήματος στήριξης // 4.1-4.2 // 3

5. Τιμές αναγωγής και εναρμόνιση // 5.1-5.4 // 3

6. Υπολογισμός της πριμοδότησης // 6.1-6.5 // 3

7. Αποτελεσματικότητα των συμφωνιών αυτοπεριορισμού // 7.1-7.6 // 4

8. Μέτρα διάθεσης που καθορίζονται από το βασικό κανονισμό // 8.1-8.7 // 5

9. Ιδιαίτερα προβλήματα σε ορισμένες χώρες // 9.1-9.3 // 6

10. Γενική εκτίμηση // 10.1-10.7 // 6

ΠΑΡΑΡΤΗΜΑΤΑ

Ι. Στατιστικές της κοινοτικής αγοράς προβείου και αιγείου κρέατος // 8

ΙΙ. Κοινοτική αγορά προβείου κρέατος: Μέσες τιμές αγοράς κατά περιφέρεια και κατά κράτος μέλος (1981-1983) // 9

ΙΙΙ. Πιστώσεις του προϋπολογισμού και πληρωμές για το πρόβειο και αίγειο κρέας (1980-1983) // 10

ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ

Εφαρμογή των κανονισμών του Συμβουλίου // 11

Ειδικά σχόλια όσον αφορά τη γενική εκτίμηση του Ελεγκτικού Συνεδρίου // 11

1. Στόχοι του καθεστώτος που ισχύει στον τομέα του προβείου κρέατος

1.1. Όταν θεσπίστηκε το καθεστώς για τον τομέα του προβείου κρέατος, ένας από τους άμεσους στόχους του ήταν να διευκολυνθεί ο συμβιβασμός μεταξύ των διαφορών που ενυπήρχαν στις δύο κύριες αγορές, δηλ. του Ηνωμένου Βασιλείου και της Γαλλίας. Στην αγορά του Ηνωμένου Βασιλείου ασκούν μεγάλη επίδραση οι εισαγωγές φθηνού κατεψυγμένου προβείου κρέατος, κυρίως από τη Νέα Ζηλανδία. Εντούτοις, στο προοίμιο του βασικού κανονισμού (ΕΟΚ) αριθ. 1837/80 (1) αναφέρεται επίσης ως ένας από τους στόχους της κοινής οργάνωσης αγοράς στον τομέα του προβείου κρέατος η δημιουργία μιας ενιαίας αγοράς που θα βασίζεται σε σύστημα κοινών τιμών. Επομένως, μακροπρόθεσμα υπήρχε σαφής ελπίδα ότι με τον κανονισμό θα καθίστατο δυνατή η ίδρυση κοινής αγοράς προβείου κρέατος σύμφωνα με τους όρους της συνθήκης και της κοινής γεωργικής πολιτικής. Επιπλέον στο προοίμιο προβλεπόταν η ανάγκη τήρησης των διεθνών υποχρεώσεων της Κοινότητας στον τομέα αυτό.

(1)ΕΕ αριθ.L 183 της 16.7.1980.

2. Στόχοι της παρούσας έρευνας

2.1. Με βάση την πείρα που έχει αποκτηθεί μέχρι σήμερα, στην παρούσα έρευνα εξετάζεται σε ποια έκταση μπορούν να επιτευχθούν οι στόχοι του συστήματος και ποιο θα είναι το κόστος. Διενεργώντας την παρούσα έρευνα σε τόσο πρώιμο στάδιο της νέας αυτής αγοράς, το Συνέδριο έλαβε υπόψη τις διατάξεις του άρθρου 34 του κανονισμού (ΕΟΚ) αριθ. 1837/80 του Συμβουλίου το οποίο ορίζει ότι η Επιτροπή υποχρεούται να υποβάλει στο Συμβούλιο πριν από την 1η Οκτωβρίου 1983 (2) έκθεση σχετικά με τη λειτουργία της κοινής οργάνωσης αγοράς προκειμένου να δώσει τη δυνατότητα στο Συμβούλιο, ενεργώντας μετά από πρόταση της Επιτροπής, να λάβει, αν χρειαστεί, τα κατάλληλα μέτρα πριν από την 1η Απριλίου 1984. Στην πραγματικότητα, είχαν υποβληθεί από την Επιτροπή προτάσεις για τροποποίηση του κανονισμού που αναφέρθηκε παραπάνω, μαζί με τις προτάσεις της για τις τιμές για το 1984, αλλά δεν έγιναν δεκτές από το Συμβούλιο (βλ. παράγραφο 6.4) Με τις συνθήκες αυτές, το Συνέδριο εφιστά ιδιαίτερα την προσοχή στις παρατηρήσεις που περιέχονται στην παρούσα έκθεση.

(2) Στην πραγματικότητα η έκθεση αυτή εκδόθηκε στις 31 Οκτωβρίου 1983, με τα στοιχεία COM(83) 585 τελικό.

3. Παραγωγή και κατανάλωση προβείου κρέατος

3.1. Στις περισσότερες από τις χώρες που παράγουν πρόβειο κρέας η παραγωγή προορίζεται για την εγχώρια αγορά. Εξαίρεση από τον κανόνα αυτό αποτελούν η Αυστραλία και η Νέα Ζηλανδία που συνιστούν, και οι δύο μαζί, το 80% περίπου του συνόλου των παγκοσμίων εξαγωγών κρέατος προβάτων και αμνών. Η παραγωγή προβείου κρέατος είναι σχετικά ασήμαντη στην Κοινότητα και αντιπροσωπεύει μόνο το 4% περίπου της συνολικής παραγωγής κρέατος στην Κοινότητα.

3.2. Στο παράρτημα Ι, το οποίο καλύπτει την αγορά προβείου και αιγείου κρέατος μαζί, παρέχονται οι κυριότερες στατιστικές της Κοινότητας για την παραγωγή, την κατανάλωση και τις εισαγωγές. Με εξαίρεση το 1981, τα τελευταία χρόνια χαρακτηρίζονται από σταθερή αλλά μικρή αύξηση παραγωγής σ’ολόκληρη την Κοινότητα. Η τάση αυτή αναμένεται να συνεχιστεί κάτω από το υφιστάμενο καθεστώς.

3.3. Το ετήσιο επίπεδο της κατανάλωσης προβείου κρέατος στην Κοινότητα παρέμεινε σχετικά σταθερό κατά τα 20 τελευταία χρόνια, μεταξύ 900 000-970 000 τόνων. Οι καταναλωτικές τάσεις εμφανίζουν κάποια ευαισθησία ως προς τις τιμές. Η ελαστικότητα ζήτησης σε συνάρτηση με τις τιμές υπολογίστηκε σε - 0,9 στη Γαλλία και σε - 1,4 στο Ηνωμένο Βασίλειο (3).

(3) Πηγή: Agra Europe Ειδική έκθεση αριθ. 15 - «Το διεθνές εμπόριο κρέατος αμνών και προβάτων» (Σεπτέμβριος 1982).

3.4. Ο βαθμός αυτάρκειας της Κοινότητας, με ένα σχετικά σταθερό επίπεδο κατανάλωσης και ένα αυξανόμενο μέγεθος παραγωγής, αυξήθηκε από 61% στις αρχές της δεκαετίας του ’70, σε 69% (τέλη της δεκαετίας του ’70) για να φθάσει σήμερα το 76% περίπου (μετά την ένταξη της Ελλάδας). Δεδομένου ότι δεν διαφαίνονται προοπτικές για αυξημένη κατανάλωση αν διατηρηθούν τα τρέχοντα επίπεδα τιμών της αγοράς, και καθώς η παραγωγή μάλλον θα διατηρήσει ανοδική τάση, μπορεί να αναμένεται άνοδος του επιπέδου αυτάρκειας της Κοινότητας στο δυνάμενο να προβλεφθεί μέλλον.

3.5. Η διαφορά μεταξύ κοινοτικής κατανάλωσης και παραγωγής καλύπτεται με εισαγωγές, κυρίως από τη Νέα Ζηλανδία. Υπάρχει επίσης ένα μικρότερο αλλά σημαντικό εμπόριο νεαρών ζωντανών αμνών από χώρες της Ανατολικής Ευρώπης. Η Επιτροπή διαπραγματεύθηκε σειρά συμφωνιών για αυτοπεριορισμό με τους κυριότερους εξαγωγείς. Σ’αυτές τις συμφωνίες αυτοπεριορισμού προβλέπονται οι εξής ετήσιες ποσότητες:

>ΘΕΣΗ ΠΙΝΑΚΑ>

3.6. Οι συνολικές ποσότητες που προβλέπονται βάσει των συμφωνιών αυτοπεριορισμού υπερβαίνουν σημαντικά τη διαφορά μεταξύ της κοινοτικής παραγωγής και κατανάλωσης, τα τελευταία όμως χρόνια οι πραγματικές εισαγωγές, ιδίως από τη Νέα Ζηλανδία, τείνουν να είναι μικρότερες από τις συνολικές ποσότητες που επιτρέπονται βάσει των συμφωνιών. Με το έγγραφο της COM (83) 585 τελικό η Επιτροπή πρότεινε διαπραγμάτευση μείωσης των ποσοτήτων που επιτρέπονται βάσει των συμφωνιών σε συνδυασμό με την καθιέρωση ελάχιστης τιμής εισαγωγής.

4. Κυριότερα στοιχεία του συστήματος στήριξης

4.1. Στο βασικό κανονισμό καθορίζεται ένα σύστημα στήριξης, τα κυριότερα στοιχεία του οποίου είναι:

α) η καταβολή πριμοδοτήσεων στους παραγωγούς για την κάλυψη της διαφοράς μεταξύ των τιμών της αγοράς και των «τιμών αναγωγής», οι οποίες καθορίζονται χωριστά για τις διάφορες περιφέρειες της Κοινότητας (1),

(1) Οι περιφέρειες καθορίζονται ως εξής:

Περιφέρεια 1: Ιταλία περιφέρεια 2: Γαλλία περιφέρεια 3: Βέλγιο, Δανία, Ομοσπονδιακή Δημοκρατία της Γερμανίας, Λουξεμβούργο, Κάτω Χώρες περιφέρεια 4: Ιρλανδία περιφέρεια 5: Μεγάλη Βρετανία περιφέρεια 6: Βόρεια Ιρλανδία περιφέρεια 7: Ελλάδα.

β) εναρμόνιση των τιμών αναγωγής μέσα σε 4 χρόνια στο γαλλικό επίπεδο, σύμφωνα με κριτήρια που συνεπάγονται κυμαινόμενες ετήσιες αυξήσεις στις περιφερειακές τιμές αναγωγής, που θα έχει ως αποτέλεσμα τη βαθμιαία μείωση της μεταξύ τους διαφοράς,

γ) δύο ξεχωριστοί τρόποι καταβολής της πριμοδότησης, δηλ. πριμοδότηση για προβατίνες και μεταβλητή πληρωμή για τη σφαγή προβάτων - η τελευταία έχει εφαρμοστεί μέχρι τώρα μόνο σε μια περιφέρεια,

δ) επιβάρυνση ισοδύναμη με τη μεταβλητή πριμοδότηση (ανάκτηση ποσού) επιβάλλεται κατά τις εξαγωγές από τη σχετική περιφέρεια,

ε) δυνατότητα εφαρμογής παρεμβατικής αγοράς για κράτη μέλη που δεν εφαρμόζουν τη μεταβλητή πριμοδότηση για σφαγή (η δυνατότητα αυτή δεν έχει ακόμη εφαρμοστεί στην πράξη),

στ) περιορισμός των εισαγωγών μέσω συμφωνιών αυτοπεριορισμού,

ζ) μέτρα διάθεσης που θεσπίζονται με το βασικό κανονισμό και τα οποία δεν έχουν εφαρμοστεί μέχρι τώρα.

4.2. Το κόστος του καθεστώτος από 53,0 εκατομμύρια ECU το 1980, ξεπέρασε τα 250,0 εκατομμύρια ECU το 1982 και ανήλθε σε 306,0 εκατομμύρια ECU το 1983 (βλέπε παράρτημα ΙΙΙ).

5. Τιμές αναγωγής και εναρμόνιση

5.1. Αρχικά οι τιμές αναγωγής βασίζονται στις περιφερειακές τιμές της αγοράς (με εξαίρεση την περιφέρεια του Ηνωμένου Βασιλείου όπου οι τιμές ήταν χαμηλότερες).

5.2. Οι κατευθύνσεις για τον καθορισμό των τιμών αναγωγής (κανονισμός (ΕΟΚ) αριθ. 1837/80, άρθρο 3, παράγραφος 2) είναι οι εξής:

α) κατάσταση της αγοράς του προβείου κρέατος κατά το τρέχον έτος

β) προοπτικές για την παραγωγή και την κατανάλωση προβείου κρέατος

γ) κόστος της παραγωγής προβείου κρέατος

δ) κατάσταση της αγοράς στους λοιπούς τομείς κτηνοτροφικών προϊόντων, ιδίως στον τομέα του βοείου κρέατος

ε) πείρα του παρελθόντος.

5.3. Το Συμβούλιο δέχτηκε ότι, σύμφωνα με την κατάσταση της αγοράς στον τομέα του προβείου κρέατος, η εναρμόνιση των τιμών αναγωγής, οι οποίες προσδιορίζουν το επίπεδο στήριξης, δεν θα μπορούσε να επιτευχθεί αμέσως και θα χρειαζόταν να κλιμακωθεί σε τέσσερα χρόνια. Στο παράρτημα ΙΙ απεικονίζεται η διακύμανση των τιμών αναγωγής και αγοράς στην Κοινότητα και φαίνεται καθαρά ότι η εναρμόνιση των τιμών αναγωγής, σε συνδυασμό με τις αποφάσεις του Συμβουλίου για την ετήσια τιμή, είχε σαν αποτέλεσμα την αύξηση όλων των περιφερειακών τιμών αναγωγης ενώ η διαφορά μεταξύ τους μειώνεται βαθμιαία (με επιτάχυνση της αύξησης στις περιφέρειες με τις χαμηλότερες τιμές). Σε όλες σχεδόν τις περιπτώσεις η επιτάχυνση αυτή δεν είχε καμία σχέση με τις περιφερειακές τιμές αγοράς.

5.4. Κατά συνέπεια η εναρμόνιση των τιμών αναγωγής (κύριος παράγων προσδιορισμού του επιπέδου στήριξης) είναι ένα πολυδάπανο εγχείρημα που έχει ελάχιστη σχέση με το σχηματισμό των τιμών αγοράς. Παρόλ’αυτά κάθε πραγματική πρόοδος προς την επίτευξη μιας κοινής αγοράς στον τομέα του προβείου κρέατος εξαρτάται από την εναρμόνιση των τιμών της αγοράς.

6. Υπολογισμός της πριμοδότησης

6.1. Η μέθοδος υπολογισμού του συνολικού δικαιώματος μιας περιφέρειας για πριμοδότηση («συνολική χορήγηση») είναι η ίδια για κάθε περιφέρεια (εκτός από την Ιταλία και την Ελλάδα, για τις οποίες βλέπε παρακάτω υπ’αριθ. 9). Μία προσωρινή συνολική χορήγηση υπολογίζεται βάσει της προηγούμενης παραγωγής και της διαφοράς μεταξύ των τιμών αναγωγής και των κατ’εκτίμηση τιμών αγοράς κατά περιφέρεια (η έννοια της «θεωρητικής ζημίας» η οποία είναι μοναδική για το καθεστώς του προβείου κρέατος). Αν χρειάζονται προσαρμογές γίνονται μεταγενέστερα σύμφωνα με τις πραγματικές τιμές αγοράς. Κάθε κράτος μέλος μπορεί να κάνει την επιλογή του σχετικά με την κατανομή της συνολικής χορήγησης, και είτε να καταβάλει ετήσια πριμοδότηση για προβατίνες για προβατίνες στους παραγωγούς, που να βασίζεται στον αριθμό των προβατίνων που έχουν, είτε να καταβάλει μεταβλητή πριμοδότηση για σφαγή (1) για αμνούς που προσφέρονται για πώληση. Στην τελευταία περίπτωση, το υπόλοιπο της συνολικής χορήγησης, αν υπάρχει κατανέμεται ως πριμοδότηση για τις προβατίνες. Δεδομένου ότι, κατά την άποψη των παραγωγών η καταβολή της μεταβλητής πριμοδότησης είναι παρόμοια ως προς τις επιπτώσεις της με τη συνεχή παρέμβαση, ο βασικός κανονισμός αποκλείει μέτρα αγοράς στην παρέμβαση σε περιφέρεια στηνοποία εφαρμόζεται αυτός ο τύπος πριμοδότησης.

(1) Από την αρχή της περιόδου εμπορίας 1984/85, η πριμοδότηση αυτή περιορίζεται στην περιφέρεια 5.

6.2. Μέχρι τώρα μόνο στην περιφέρεια 5 (Μεγάλη Βρετανία) (2) έγινε χρήση του συστήματος μεταβλητής πριμοδότησης για σφαγή. Κατά το σύστημα μεταβλητής πριμοδότησης, ο κοινοτικός προϋπολογισμός παρέχει τη στήριξη, η οποία σε άλλες περιφέρειες παρέχεται από τον καταναλωτή με τη μορφή τιμών αγοράς στην περιφέρεια 5. Όταν οι τιμές της αγοράς είναι χαμηλότερες από το επίπεδο προσανατολισμού (3) (όπως συμβαίνει στην περίπτωση της περιφέρειας 5), είναι φυσιολογικό να προτιμάται το σύστημα μεταβλητής πριμοδότησης που συνίσταται σε εβδομαδιαία πληρωμή.

(2) Μέχρι το 1982/83 σε όλο το Ηνωμένο Βασίλειο ίσχυε η πριμοδότηση για σφαγή.

(3) Τιμή προσανατολισμού ονομάζεται η τιμή παρέμβασης σε περιφέρειες όπου εφαρμόζεται το σύστημα μεταβλητής πριμοδότησης.

6.3. Η περιφέρεια 5, όπως απεικονίζεται παρακάτω, είναι επίσης ο σημαντικότερος εισαγωγέας της αγοράς. Ενώ η εναρμόνιση εξασφαλίζει αυξανόμενη τιμή αναγωγής, οι ιδιάζουσες συνθήκες αυτής της περιφέρειας αφήνουν ανεπηρέαστες τις τιμές της αγοράς. Η ανάκτηση, η οποία αποσκοπεί στην απομόνωση μιας περιφέρειας της κοινοτικής αγοράς από την υπόλοιπη αγορά, μολονότι εξαλείφει ουσιαστικά κάθε κίνητρο προς εναρμόνιση των τιμών αγοράς μεταξύ των διαφόρων περιφερειών της Κοινότητας, αποτελεί έναν ουσιώδη μηχανισμό για την αποφυγή κάθε περαιτέρω αναστάτωσης της κοινοτικής αγοράς, καθόσον το σύστημα αποσκοπεί στην εναρμόνιση των τιμών στο γαλλικό επίπεδο. Οι δύο βασικοί παράγοντες για τη βεβαίωση των δαπανών του κοινοτικού προϋπολογισμού, σύμφωνα με τον τρόπο που λειτουργεί το σύστημα επί του παρόντος, παρουσιάζουν επομένως απόκλιση, πχ. η τιμή αναγωγής για την περιφέρεια 5 κατά το 1983/84 ήταν κατά 40% περίπου υψηλότερη από εκείνη που είχε καθοριστεί κατά την έναρξη της αγοράς το 1980/81, ενώ οι μέσες τιμές αγοράς για την περίοδο εμπορίας 1983/84 είναι κατά 40 ECU ανά 100 χγρ. χαμηλότερες από το μέσο όρο για το ημερολογιακό έτος 1981.

6.4. Με το έγγραφό της COM (83) 585 τελικό η Επιτροπή υπέβαλε ορισμένες προτάσεις που αποσκοπούν σε μείωση του κόστους της μεταβλητής πριμοδότησης για σφαγή. Η Επιτροπή πρότεινε να χορηγηθεί η πριμοδότηση μόνο στην περιφέρεια 5, ως μεταβατικό μέτρο, και να περιοριστεί το ποσό της πριμοδότησης ανά ζώο σ’ένα ποσοστό του επιπέδου προσανατολισμού (αρχικά προτάθηκε περιορισμός 25%). Εντούτοις, το Συμβούλιο, καθορίζοντας τις τιμές για την περίοδο εμπορίας 1984/85, ενώ επισήμανε τις προτάσεις της Επιτροπής, αποφάσισε να μη θέσει όριο στη μεταβλητή πριμοδότηση για σφαγή μέχρις ότου μπορέσει να γίνει διαπραγμάτευση με τη Νέα Ζηλανδία και άλλες τρίτες χώρες για μία ελάχιστη τιμή εξαγωγής.

6.5. Στο παράρτημα ΙΙΙ δίδονται τα στοιχεία του δημοσιονομικού κόστους του καθεστώτος και απεικονίζεται με σαφήνεια η σπουδαιότητα της μεταβλητής πριμοδότησης στο πλαίσιο αυτό.

7. Αποτελεσματικότητα των συμφωνιών αυτοπεριορισμού

7.1. Από τις στατιστικές της αγοράς που περιέχονται στο παράρτημα Ι φαίνεται σαφώς ότι το επίπεδο εισαγωγών, σε τιμές πολύ χαμηλότερες από τις τιμές αναγωγής, επηρεάζει δυσμενώς τη δυνατότητα να επιτευχθεί μια εναρμονισμένη αγορά. Σύμφωνα με όλες τις ενδείξεις το επίπεδο της αυτάρκειας της Κοινότητας θα ανέλθει και κατά συνέπεια θα μειωθεί η ανάγκη της αγοράς για εισαγωγές. Ένα από τα αποτελέσματα του καθεστώτος που ισχύει για το πρόβειο κρέας είναι ότι αυξήθηκε η εμπιστοσύνη των παραγωγών στις προοπτικές της αγοράς και αυτό είχε σαν αποτέλεσμα μικρές αυξήσεις στην παραγωγή στις περισσότερες περιφέρειες, με αναμενόμενη συνεχή αύξηση σε ορισμένες περιφέρειες (ιδίως στο Ηνωμένο Βασίλειο και την Ιρλανδία).

7.2. Δεν είναι δυνατό να αξιολογηθεί η λειτουργία της αγοράς, χωρίς να γίνει πλήρης εκτίμηση της αποφασιστικής επίπτωσης των συμφωνιών αυτοπεριορισμού. Έχουν σχέση με προβλήματα διάθεσης, διότι η Κοινότητα από την πλευρά της έχει αναλάβει ορισμένες υποχρεώσεις σχετικά, όσον αφορά τη διάθεση των αποθεμάτων παρέμβασης και τις επιστροφές για εξαγωγές.

7.3. Η μεγαλύτερη όμως σημασία τους μέχρι σήμερα ήταν ο καθορισμός ενός ανωτάτου ορίου 320 000 τόνων. Ακόμη και αν ο βαθμός αυτάρκειας της Κοινότητας παραμείνει αμετάβλητος (όλες οι ενδείξεις μαρτυρούν το αντίθετο), το ανώτατο αυτό όριο θα υπερέβαινε τις ανάγκες της αγοράς εάν οι χώρες εξαγωγής, ιδίως η Νέα Ζηλανδία, υιοθετούσαν μια πιο δραστήρια πολιτική σχετικά με τη χρησιμοποίηση των διαθεσίμων ποσοστώσεων.

7.4. Κατά την έναρξη της αγοράς το 1980/81, οι εισαγωγές ήταν πολύ χαμηλότερες από τις ποσοστώσεις των συμφωνιών αυτοπεριορισμού και η αγορά μπορούσε να λειτουργεί χωρίς σοβαρές διαταραχές. Εντούτοις, η σταθερότητα αυτή διαταράχτηκε κατά το 1982, δεδομένου ότι οι χώρες εξαγωγής που είχαν υπογράψει τις συμφωνίες έκαναν όλο και περισσότερο χρήση των ποσοστώσεών τους. Οι συμφωνίες περιλαμβάνουν ρήτρες διασφαλίσεως για την Κοινότητα, αυτές όμως δεν μπορούν να εφαρμοστούν εφόσον τηρείται «ο παραδοσιακός τρόπος παρουσίασης». Από αυτό πηγάζει ένας πολύ σοβαρός κίνδυνος για τη σταθερότητα της κοινοτικής αγοράς προβείου κρέατος.

7.5. Εφόσον η Νέα Ζηλανδία είναι ο κύριος προμηθευτής βάσει των συμφωνιών αυτοπεριορισμού, είναι ιδιαίτερα σημαντική η ανάλυση της τάσης των εισαγωγών από τη χώρα αυτή κατά τα τελευταία χρόνια.

7.6. Οι εισαγωγές από τη Νέα Ζηλανδία παρουσίασαν τάσεις μείωσης κατά τα αμέσως προηγούμενα χρόνια από την καθιέρωση της αγοράς και το 1981 ανέρχονταν σε 182 000 τόνους. Το 1982 σημείωσαν σημαντική αύξηση και ανήλθαν σε 224 000 τόνους (1), δηλαδή πάνω από 90% των ποσοστώσεων της συμφωνίας αυτοπεριορισμού. Ο λόγος του γεγονότος αυτού αποδίδεται στις δυσκολίες που συναντούσε η Νέα Ζηλανδία στις αγορές της Μέσης Ανοτολής, όπου η ζήτηση του προβείου κρέατος αυξήθηκε σημαντικά κατά τα τελευταία χρόνια, αλλά οι δυσκολίες στην πληρωμή που συναντούσαν οι εξαγωγείς της Νέας Ζηλανδίας τους ανάγκασαν να στραφούν πάλι στην παραδοσιακή ευρωπαϊκή αγορά. Ο μεγαλύτερος όγκος των εξαγωγών της Νέας Ζηλανδίας είχε για προορισμό τη Μεγάλη Βρετανία. Επί του παρόντος, η Γαλλία και η Ιρλανδία έχουν χαρακτηριστεί, σύμφωνα με τις συμφωνίες αυτοπεριορισμού, ως ευαίσθητες ζώνες, όπου οι εισαγωγές περιορίζονται σε συγκεκριμένες ποσότητες. Ορισμένα άλλα κράτη μέλη εξέφρασαν ανησυχίες, για την επίπτωση των εισαγωγών, ιδίως κατά τη διάρκεια ορισμένων περιόδων.

(1) Παρόλα αυτά κατά το 1983 οι εισαγωγές σημείωσαν κάποια πτώση.

8. Μέτρα διάθεσης που καθορίζονται από το βασικό κανονισμό

8.1. Το κανονιστικό πλαίσιο πρέπει να ερμηνευθεί σε συνάρτηση με τους όρους των συμφωνιών αυτοπεριορισμού. Ο κανονισμός παρέχει τις ακόλουθες δυνατότητες για την αντιμετώπιση του πλεονάσματος της αγοράς:

Επιστροφές κατά την εξαγωγή

8.2. Το άρθρο 17 του βασικού κανονισμού προβλέπει επιστροφές κατά την εξαγωγή «κατά το μέτρο που είναι αναγκαίο για να καταστεί δυνατή η εξαγωγή των προϊόντων».

8.3. Στις συμφωνίες αυτοπεριορισμού προβλέπεται ότι η ενίσχυση του είδους αυτού πρέπει να περιορίζεται στο «παραδοσιακό μερίδιο του παγκόσμιου εξαγωγικού εμπορίου». Εντούτοις, σύμφωνα με παραχώρηση που ανανεώνεται κάθε χρόνο κατά τις διαπραγματεύσεις για τις τιμές, οι εξαγωγές από την περιφέρεια 5 προς τρίτες χώρες δεν υπόκεινται σε ανάκτηση ποσού.

Αποθεματοποίηση στα πλαίσια της παρέμβασης

8.4. Η πείρα σε άλλες αγορές έχει δείξει ότι όταν αρχίσει η αγορά από την παρέμβαση, οι τιμές αγοράς δεν δείχνουν σημεία ανόδου από το επίπεδο αυτό. Επιπλέον, η ανάγκη να καταψύχονται τα αποθέματα της παρέμβασης περιπλέκει το πρόβλημα δημιουργώντας τη δυνατότητα να διοχετεύονται επιπλέον ποσότητες από το φθηνό αυτό κρέας στην αγορά της Κοινότητας, και έτσι να αυξάνεται η πίεση στα επίπεδα των τιμών αγοράς του νωπού προβείου κρέατος που παράγεται στην Κοινότητα.

8.5. Είναι παρόλα αυτά σαφές ότι στην περίπτωση σημαντικού πλεονάσματος πρόβειου κρέατος στην Κοινότητα, το μόνο μέτρο με το οποίο είναι δυνατό να αντιμετωπιστεί μια τέτοια κατάσταση είναι η αγορά από την παρέμβαση. Σύμφωνα με όλες τις ενδείξεις όμως ένα τέτοιο μέτρο θα συνεπαγόταν πολύ σημαντική επιβάρυνση του κοινοτικού προϋπολογισμού.

8.6. Εκτός από το κόστος της παρεμβατικής αγοράς, την Κοινότητα θα βάρυνε επίσης η υποχρέωση της καταβολής πριμοδοτήσεων για προβατίνες. Αυτά είναι τα κανονικά μέσα στήριξης σε μια περιφέρεια που δεν εφαρμόζει τη μεταβλητή πριμοδότηση για σφαγή, μολονότι το συνολικό κόστος της πριμοδότησης για προβατίνες μπορεί να περιοριστεί, σύμφωνα με τον κανονισμό, στη διαφορά μεταξύ των τιμών παρέμβασης και αναγωγής. Γι’αυτό, όσον αφορά τη διαχείριση της αγοράς, η αγορά από την παρέμβαση δεν μπορεί να θεωρηθεί παρά μόνο ως μια πολύ δαπανηρή έσχατη λύση.

8.7. Το ίδιο ισχύει για την ιδιωτική αποθεματοποίηση η οποία, μολονότι έχει προβλεφθεί ως δυνατότητα στους κανονισμούς, δεν παρουσιάζει εμπορικό ενδιαφέρον, εκτός αν τα επίπεδα της διαθέσιμης ενίσχυσης είναι υψηλά.

9. Ιδιαίτερα προβλήματα σε ορισμένες χώρες

9.1. Η Ιταλία και η Ελλάδα δεν περιορίζονται από την εφαρμογή της αρχής της «συνολικής χορήγησης» κατά τον προσδιορισμό του καταβλητέου ποσού της πριμοδότησης. Στις περιφέρειες αυτές παρέχεται το δικαίωμα χορήγησης πριμοδοτήσεων για προβατίνες ίσων με εκείνες που καθορίζονται για την περιφέρεια 2 (Γαλλία) ανεξάρτητα από το επίπεδο των εγχωρίων τιμών «εφόσον οι δικαιούχοι αποδείξουν στις αρμόδιες αρχές ότι οι αμνοί που προέρχονται από τις προβατίνες αυτές δεν εσφάγησαν πριν από την ηλικία των δύο μηνών»(1).

(1) ρθρο 5 (4) του κανονισμού (ΕΟΚ) αριθ. 1837/80, ΕΕ αριθ. L 183 της 16.7.1980 (για την Ιταλία) και κανονισμός (ΕΟΚ) αριθ. 1195/82, ΕΕ αριθ. L 140 της 20.5.1982 (με τον οποίο επεκτείνεται το μέτρο στην Ελλάδα).

9.2. Δεν υπάρχει ένδειξη ότι οι τιμές αγοράς γι’αυτή τη κατηγορία αμνών δεν μπορούν να υπολογιστούν στα πλαίσια του συστήματος αναφοράς τιμών το οποίο προβλέπεται στο καθεστώς. Είναι επομένως δύσκολο να ερμηνευθεί αυτή η απόκλιση από τη βασική έννοια που περιέχεται στον κανονισμό (ΕΟΚ) αριθ. 1837/80 του Συμβουλίου ότι οι πριμοδοτήσεις καταβάλλονται για να αποζημιώνονται οι παραγωγοί για τη διαφορά μεταξύ της τιμής αναγωγής της περιφέρειας και της τιμής αγοράς. Το μέτρο αυτό που ενδέχεται να εφαρμοστεί για πρώτη φορά κατά την περίοδο εμπορίας 1983/84 είναι πιθανό να συνεπάγεται στοιχεία ελέγχου πέραν εκείνων που είναι αναγκαία για τα συστήματα πληρωμής και ελέγχου άλλων περιφερειών.

9.3. Από την εφαρμογή, σύμφωνα με τις αρχικές ρυθμίσεις, της μεταβλητής πριμοδότησης (με ανάκτηση ποσού) στη Βόρεια Ιρλανδία, ανέκυψε σοβαρό πρόβλημα λαθρεμπορίου προς το νότο με σκοπό το κέρδος λόγω των υψηλότερων τιμών που επικρατούν εκεί και συγχρόνως την αποφυγή της καταβολής του ανακτώμενου ποσού. Προκειμένου να αντιμετωπιστεί η κατάσταση, η Βόρεια Ιρλανδία χαρακτηρίστηκε από το 1982 χωριστή περιφέρεια, στην οποία ισχύει μόνο η πριμοδότηση για προβατίνες. Μολονότι το μεγαλύτερο κίνητρο για παράνομο εμπόριο διά μέσου των συνόρων έχει απαλειφθεί, εξακολουθούν να υπάρχουν ορισμένες δυσκολίες, καθόσον οι τιμές που επικρατούν στα δύο τμήματα του νησιού εξακολουθούν να διαφέρουν σημαντικά. Επιπλέον οι νέες ρυθμίσεις δημιούργησαν νέες δυνατότητες για παράνομο εμπόριο μεταξύ της Βόρειας Ιρλανδίας και του υπόλοιπου Ηνωμένου Βασιλείου.

10. Γενική εκτίμηση

10.1. Σκοπός του βασικού κανονισμού ήταν να αμβλυθούν οι εγγενείς διαφορές που υπήρχαν μεταξύ των περιφερειών αφενός της ηπειρωτικής Ευρώπης και αφετέρου του Ηνωμένου Βασιλείου (και σε μικρότερη έκταση της Ιρλανδίας). Εντούτοις το κανονιστικό πλαίσιο αντιμετώπισε τα βασικά προβλήματα παρέχοντας απλώς κοινοτική υποστήριξη για τη γεφύρωση του χάσματος τιμών μεταξύ των περιφερειών που εφαρμόζουν διαφορετικά συστήματα, πλην όμως οι βασικές διαφορές εξακολουθούν να υπάρχουν. Η διακύμανση των τιμών αγοράς στις δύο κύριες περιφέρειες, από την εισαγωγή του συστήματος και μετά, έρχεται να υποστηρίξει έντονα αυτή την άποψη:

>ΘΕΣΗ ΠΙΝΑΚΑ>

10.2. Οι τιμές αναγωγής, με την εφαρμογή των μέτρων εναρμόνισης, αυξήθηκαν από 329 σε 416 ECU ανά 100 χγρ. κατά την ίδια περίοδο στο Ηνωμένο Βασίλειο και από 371 σε 432 ECU ανά 100 χγρ. στη Γαλλία. Έτσι:

α) η εναρμόνιση των περιφερειακών τιμών αναγωγής δημιουργεί μια εναρμονισμένη αγορά μόνο κατά τη θεωρητική έννοια

β) η φόρμουλα με την οποία επιχειρείται η γεφύρωση του χάσματος μεταξύ των συστημάτων με τη χρησιμοποίηση των κοινοτικών κεφαλαίων κατ’αυτό τον τρόπο, δεν παρέχει κίνητρα για την πραγματική εναρμόνιση τιμών.

10.3. Συγχρόνως, οι εξωτερικές πιέσεις που δημιουργούνται στην αγορά από εισαγωγές δεν έχουν εκλείψει με τις συμφωνίες αυτοπεριορισμού διότι:

α) τα ανώτατα όρια που ορίστηκαν με τις εν λόγω συμφωνίες είναι πολύ υψηλά, ιδίως όταν λαμβάνεται υπόψη η σταθερή πρόοδος προς αυτάρκεια της Κοινότητας

β) με τις συμφωνίες περιορίζονται σοβαρά οι εξουσίες της Κοινότητας σχετικά με τη διάθεση τυχόν μελλοντικών πλεονασματικών αποθεμάτων (βλέπε 8.3 παραπάνω).

10.4. Η αγορά στην παρέμβαση δεν λειτούργησε ακόμη αλλά η κατ’εκτίμηση ελαστικότητα των τιμών που αναφέρεται στην παράγραφο 3.3 δείχνει ότι, αν το καθεστώς σημείωνε επιτυχία στην προώθηση της εναρμόνισης των τιμών αγοράς στο γαλλικό επίπεδο, θα μπορούσε να σημειωθεί σημαντική πτώση στην κατανάλωση ιδίως στο Ηνωμένο Βασίλειο. Υπάρχει επομένως κίνδυνος, αν οι τιμές αυξηθούν απότομα στο Ηνωμένο Βασίλειο, να οδηγηθεί η περιφέρεια αυτή από την παρούσα κατάσταση του σημαντικού ελλείμματος προς ή σε κατάσταση πλεονάσματος, πράγμα που θα συνεπάγεται την ανάγκη για παρέμβαση ή άλλα μέτρα διάθεσης. Ο κίνδυνος θα αυξηθεί αν δεν ληφθούν μέτρα χαλιναγώγησης των εισαγωγών.

10.5. Είναι σαφές ότι η αγορά στην παρέμβαση και/ή η ιδιωτική αποθεματοποίηση θα βάρυνε πολύ τον κοινοτικό προϋπολογισμό.

10.6. Όπως περιγράφηκε ήδη παραπάνω, με τη λειτουργία της αγοράς μέσα στο παρόν κανονιστικό πλαίσιο:

α) οι τιμές αγοράς δεν μπόρεσαν να συμβαδίσουν με τις τιμές αναγωγής σε όλες τις περιφέρειες εκτός από την περιφέρεια 1 (Ιταλία) και 7 (Ελλάδα). Ακόμη και απ’αυτές τις περιφέρειες υποβλήθηκαν ήδη αιτήσεις για προστατευτικά μέτρα

β) σημειώθηκε σημαντική πτώση των τιμών αγοράς στην περιφέρεια με τη μεγαλύτερη παραγωγή, κατάσταση η οποία έχει, με τη σειρά της , σοβαρές επιπτώσεις για τις άλλες περιφέρειες

γ) δεν έγινε τίποτε για να εξασφαλιστεί γενική σταθερότητα της αγοράς, γιατί είναι αμφίβολο αν με το σύστημα μπορούν να αντιμετωπιστούν τα πιθανά προβλήματα με λογικό κόστος.

10.7. Με τις συνθήκες αυτές, είναι δύσκολο να αποφευχθεί το συμπέρασμα ότι ο ουσιαστικός διακανονισμός της αγοράς του προβείου κρέατος εκφεύγει πλέον του πεδίου του κοινοτικού ελέγχου. Μολαταύτα, ο κοινοτικός προϋπολογισμός αναγκάζεται να δεχθεί μεγάλο βάρος για τη στήριξη του συστήματος αυτού, και τα διαθέσιμα στοιχεία δείχνουν ότι η επιβάρυνση αυτή θα εξακολουθήσει να αυξάνεται κατά τα επόμενα χρόνια. Γενικά, λοιπόν, δεν είναι εύκολο να συμβιβαστούν οι διατάξεις της κοινής οργάνωσης αγοράς στον τομέα του προβείου κρέατος με τις αρχές της χρηστής δημοσιονομικής διαχείρισης των κοινοτικών κεφαλαίων.

Οι παρατηρήσεις αυτές εγκρίθηκαν από το Ελεγκτικό Συνέδριο κατά τη συνεδρίασή του της 19ης Ιουλίου 1984.

Για το Ελεγκτικό Συνέδριο

Pierre LELONG

Ο Πρόεδρος

ΠΑΡΑΡΤΗΜΑ Ι

Στατιστικές της κοινοτικής αγοράς προβείου και αιγείου κρέατος

(1000 τόνοι)

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

Κοινοτική αγορά προβείου κρέατος: Μέσες τιμές αγοράς κατά περιφέρεια και κατά κράτος μέλος (1981-1983)

(τιμές σε ECU/100 χγρ.)

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙΙ

Πιστώσεις του προϋπολογισμού και πληρωμές για το πρόβειο και αίγειο κρέας (1980- 1983)

(εκατομμύρια ECU)

>ΘΕΣΗ ΠΙΝΑΚΑ>

ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ

1. Εφαρμογή των κανονισμών του Συμβουλίου

Η Επιτροπή τονίζει ότι οι παρατηρήσεις του Ελεγκτικού Συνεδρίου φαίνεται να αφορούν στο μεγαλύτερό τους μέρος ζητήματα που προκύπτουν μάλλον από τους ισχύοντες κανονισμούς που έχουν αποφασισθεί από το Συμβούλιο παρά από την καθημερινή διαχείριση της αγοράς από την Επιτροπή.

Όσον αφορά τους κανονισμούς αυτούς η Επιτροπή υπενθυμίζει ότι το Συμβούλιο δύναται να τροποποιεί τις προτάσεις της Επιτροπής και ότι έχει πράγματι προβεί σε ορισμένες τροποποιήσεις του συγκεκριμένου κανονισμού.

Η έκθεση προς το Συμβούλιο όσον αφορά τη λειτουργία της αγοράς (1) και τις προτάσεις τιμών για το 1984 (2) περιελάμβανε συγκεκριμένες προτάσεις βελτίωσης τις οποίες το Συμβούλιο δεν ακολούθησε. Η διαχείριση της Επιτροπής πρέπει να συμφωνεί με τους κανονισμούς του Συμβουλίου.

2. Ειδικά σχόλια όσον αφορά τη γενική εκτίμηση του Ελεγκτικού Συνεδρίου (Παράγραφος 10)

Το Ελεγκτικό Συνέδριο κατά την εκτίμησή του αμφισβητεί ιδιαίτερα α) την απόκλιση στις τιμές αγοράς μεταξύ του Ηνωμένου Βασιλείου και της Γαλλίας, β) το εξωτερικό καθεστώς και γ) τη δυνοτότητα εφαρμογής συστήματος παρέμβασης και/ή ιδιωτικής αποθεματοποίησης εξαιτίας των επιπτώσεων στον κοινοτικό προϋπολογισμό.

Τέλος αφήνει να εννοηθεί ότι διατάξεις της κοινής οργάνωσης αγοράς στον τομέα του πρόβειου κρέατος δεν είναι εύκολο να συμβιβαστούν με τις αρχές της χρηστής δημοσιονομικής διαχείρισης των κοινοτικών πόρων (δ).

α) Η Επιτροπή κρίνει ανεπιθύμητες τις σημαντικές αποκλίσεις στις τιμές αγοράς μεταξύ του Ηνωμένου Βασιλείου και στη Γαλλία. Τόσο στην έκθεση προς το Συμβούλιο (1) όσο και στις προτάσεις τιμών για το 1984 (2), η Επιτροπή πρότεινε την καθιέρωση ενός ορίου 25% της τιμής προσανατολισμού επί της μεταβλητής πριμοδότησης που καταβάλλεται στο Ηνωμένο Βασίλειο μεταξύ άλλων με σκοπό την αύξηση της τιμής αγοράς στην χώρα αυτή. Ωστόσο επειδή η τιμή αγοράς της Μεγάλης Βρετανίας για το πρόβειο κρέας επηρεάζεται σημαντικά από την τιμή προβείου κρέατος της Νέας Ζηλανδίας στη βρετανική αγορά, το Συμβούλιο δεν ακολούθησε την πρόταση της Επιτροπής που ήταν η καθιέρωση ενός ορίου επί της μεταβλητής πριμοδότησης μέχρις ότου καταστεί δυνατή η διαπραγμάτευση με τη Νέα Ζηλανδία και άλλες τρίτες χώρες μιας ελάχιστης τιμής εισαγωγής. Εάν οι διαπραγματεύσεις αυτές ολοκληρωθούν με επιτυχία, προβλέπεται ότι οι τιμές αγοράς Βρετανίας και Γαλλίας θα αρχίσουν να συγκλίνουν με αποτέλεσμα των επίτευξη εξοικονομήσεων στον προϋπολογισμό.

(1) COM (83) 585 τελικό.

(2) COM (84) 20.

β) Οι ανώτατες ποσότητες εισαγωγής σύμφωνα με τις συμφωνίες αυτοπεριορισμού με δώδεκα χώρες βασίζονται στα εμπορικά πρότυπα της Κοινότητας με τις χώρες αυτές κατά τα τελευταία τρία χρόνια. Η κοινοτική παραγωγή κατά την περίοδο ισχύος του καθεστώτος αυτού έχει αυξηθεί και στο έγγραφο COM (83) 585 η Επιτροπή τονίζει ότι είναι αναγκαία η μείωση των ποσοτήτων αυτών για να επιτευχθεί μεγαλύτερη ισορροπία μεταξύ της προσφοράς και της ζήτησης στην κοινοτική αγορά. Δεδομένων των απογοητευτικών αποτελεσμάτων των διερευνητικών συζητήσεων που διεξήγαγε η Επιτροπή, δεν στάθηκε μέχρι στιγμής από πολιτική άποψη δυνατή η έναρξη επίσημων διαπραγματεύσεων όσον αφορά τις συμφωνίες αυτοπεριορισμού με τις ενδιαφερόμενες τρίτες χώρες.

γ) Η πιθανότητα καθιέρωσης συστήματος παρεμβάσεων για το πρόβειο κρέας κατά την περίοδο από 15 Ιουλίου ως 15 Δεκεμβρίου κάθε χρόνο, καθώς και ιδιωτικής αποθεματοποίησης προκύπτει από το γεγονός ότι ο κύριος όγκος πρόβειου κρέατος παράγεται την εποχή αυτή κάθε χρόνο.

Αν δεν υπήρχε το παρόν σύστημα μεταβλητής πριμοδότησης/ανάκτησης ποσού ισοδυνάμου προς αυτή σε περίπτωση εξαγωγών (clawback) και δημιουργούνταν κατάσταση κατά την οποία θα εξαγόταν πρόβειο κρέας από τη Βρετανία σε μεγάλες ποσότητες προς τη Γαλλία κατά την περίοδο αυτή, είναι πιθανό οι Γάλλοι καθώς και άλλοι παραγωγοί από μερικές άλλες χώρες της Κοινότητας που προβαίνουν σε εξαγωγές προς τη Γαλλία να αναγκάζονταν από τις συνθήκες υπερπροσφοράς να αποδεχθούν πολύ χαμηλές τιμές για την παραγωγή τους. Στην περίπτωση αυτή η χαμηλή τιμή θα έπρεπε να αντισταθμισθεί με πληρωμές υψηλών πριμοδοτήσεων για προβατίνες. Η συνέχιση της κατάστασης αυτής για μεγάλη περίοδο θα είχε την ακόλουθη διττή συνέπεια: από τη μια μεριά, θα προκαλούσε την κατάρρευση των γαλλικών και ενδεχομένως των ιρλανδικών τιμών και από την άλλη θα ενθάρρυνε την αύξηση των εισαγωγών πρόβειου κρέατος από τρίτες χώρες και ιδίως από τη Νέα Ζηλανδία,με σκοπό την αντικατάσταση ενός μέρους του βρετανικού πρόβειου κρέατος το οποίο στην περίπτωση αυτή θα παρουσίαζε έλλειψη στη βρετανική αγορά.

Η δυνατότητα συχνής χρήσης του συστήματος παρέμβασης και/ή της ιδιωτικής αποθεματοποίησης θα διευκόλυνε την αποτροπή της κατάρρευσης των τιμών και με το τρόπο αυτό θα μείωνε τον κίνδυνο πληρωμών υψηλής πριμοδότησης για προβατίνες.

Επιπλέον, αν πράγματι ληφθούν μέτρα παρέμβασης, το κρέας που αγοράσθηκε σε τιμή παρέμβασης θα μπορούσε μετά να πωληθεί στην κοινοτική αγορά κατά το τέλος του χειμώνα και κατά τις αρχές της άνοιξης, όταν οι τιμές είναι υψηλότερες εξαιτίας του εποχικού χαρακτήρα της αγοράς στον τομέα του πρόβειου κρέατος. Η Επιτροπή δεν συμμερίζεται την άποψη του Ελεγκτικού Συνεδρίου ότι η αγορά από την παρέμβαση θα οδηγήσει αναγκαστικά σε σημαντικές οικονομικές ζημίες.

Το πρόβλημα των οικονομικών ζημιών του ΕΓΤΠΕ υπό μορφή της μη ανάκτησης του ποσού του ισοδύναμου προς τη μεταβλητή πριμοδότηση λόγω του λαθρεμπορίου προβάτων και πρόβειου κρέατος μεταξύ της Βόρειας Ιρλανδίας που οφείλεται στην περιορισμένη δυνατότητα συνοριακών ελέγχων αντιμετωπίσθηκε με την άρση κατά την αρχή του οικονομικού έτους 1982/83 του κυριότερου κίνητρου διαμεθοριακής διακίνησης δηλαδή της μεταβλητής πριμοδότησης που καταβάλλονταν στη Βόρεια Ιρλανδία. Το ποσό αυτό πρέπει τώρα να καταβάλλεται για το πρόβειο κρέας που εισάγεται από τη Μεγάλη Βρετανία στη Βόρεια Ιρλανδία, αλλά στην πραγματικότητα το εμπόριο αυτό δεν υφίσταται εξαιτίας των υγειονομικών περιορισμών που ισχύουν για τα ζώα. Εξάλλου κατέστη πλέον υποχρεωτική η σφράγιση όλων των σφαγείων στη Μεγάλη Βρετανία από τον Αύγουστο 1983 γεγονός το οποίο επιτρέπει την εύκολη διαπίστωση της καταγωγής.

Η Επιτροπή δεν συμμερίζεται και επιπλέον εκφράζει την απογοήτευσή της για την άποψη του Ελεγκτικού Συνεδρίου ότι οι νέες διευθετήσεις έχουν δημιουργήσει νέες δυνατότητες για επανάληψη του λαθρεμπορίου.

δ) Η Επιτροπή υποστηρίζει την άποψη του Ελεγκτικού Συνεδρίου ότι δεν θα είναι εύκολο να συμβιβαστούν βραχυπρόθεσμα οι σημαντικές διαφορές μεταξύ των δύο κυριότερων παραγωγικών και καταναλωτικών περιφερειών, εφόσον τόσο οι πρακτικές εκτροφής όσο οι συνήθειες και οι στάσεις των καταναλωτών διαφέρουν σημαντικά. Το επίπεδο των δαπανών στον τομέα αυτό είναι το αποτέλεσμα της ανάγκης του Συμβουλίου να διασφαλίσει ένα βασικό πολιτικό συμβιβασμό με σκοπό να καταστεί δυνατή η λειτουργία οποιασδήποτε αγοράς στον τομέα του πρόβειου κρέατος. Ο ρόλος της Επιτροπής συνίστατο στο να διασφαλίσει την καλύτερη δημοσιονομική χρήση των πόρων εντός του πλαισίου των κανονισμών που υιοθέτησε το Συμβούλιο καθώς και να εξακολουθήσει να προτείνει στο Συμβούλιο τις κατάλληλες τροποποιήσεις του ισχύοντος συστήματος. Η Επιτροπή υπενθυμίζει ότι στις 31 Μαρτίου 1984 το Συμβούλιο ενέκρινε ένα περιορισμένο μόνο μέρος των προτάσεων που υπέβαλε η Επιτροπή για εξοικονομήσεις στον τομέα αυτό, πχ. την επέκταση της ανάκτησης του ποσού του ισοδύναμου προς τη μεταβλητή πριμοδότηση για ορισμένα εποχιακά είδη κρεάτων, και τον περιορισμό των πριμοδοτήσεων για προβατίνες με σκοπό την κάλυψη των απωλειών εισοδήματος για το κρέας των αμνών αντί για όλα τα είδη πρόβειου κρέατος όπως ίσχυε προηγουμένως. Το αποτέλεσμα του τελευταίου αυτού μέτρου υπολογίζεται ότι αντιστοιχεί σε εξοικονομήσεις ύψους 15% από τις δαπάνες που πραγματοποιούνται στον τομέα του πρόβειου κρέατος.